钦定古今图书集成/明伦汇编/氏族典/第180卷 > 《郑樵通志》 > 以国为氏〈周同姓国〉
## 钦定古今图书集成/明伦汇编/氏族典/第180卷 > 《郑樵通志》 > 以国为氏〈周同姓国〉

燕氏，北燕也，旧幽州蓟县是也。南燕，今滑州胙城是
也。召康公奭，周之支族，食邑于召。武王灭纣，封召公
于北燕，成王以为三公，与周公分陕而治，决狱于甘
棠之下。后世思之，不忍伐焉。然其国僻小，不能通诸
夏盟会。自召公以下九世至惠侯，始见载籍。又惠侯
九世庄公之时，齐桓公始伯，北伐山戎，为燕开路，燕
君送齐君出境。齐君割燕君所至地以予燕，使职贡
于天子，修召公之政。于是乎庄公始称公。自庄公十
三世，简公始见《春秋》。简公卒，献公立，始有年次。自献
公至易王八世始称王。易王卒，燕哙立，让国，与其相
子之子之南面行王事，国人不悦。齐王令章子将五
都之兵，因北地之众以伐燕。子之亡。燕昭王即位，欲
雪齐耻，乃卑身厚币以招贤者，筑宫以尊郭隗而师
事之。乐毅自魏往，剧辛自赵往，邹衍自齐往，士争趋
燕，乃与秦、楚、三晋合谋而伐齐，齐兵大败，湣王亡。自
易王至王喜，七世称王，为秦所灭。自献公之子孝公
以下，六世始大称王。十二世二百二十五年。太史公
谓“燕崎岖彊国之间”，最为弱小，几灭者数矣。然社稷
血食八九百岁，于姬姓独后亡，岂非召公之烈邪？南
燕姞姓伯爵，黄帝之后裔，故国犹存于周者，南燕、北
燕皆为燕氏，此异姓而同氏者，望在范阳。汉有功臣
宜城侯燕仓，后汉中郎将燕瑗，北齐有右仆射燕子
献，唐有补阙燕钦融，宋朝有龙图阁学士燕肃，望出
上谷、范阳。